SL Uradni list Evropske unije C 256/10

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 256/10

Ta objava daje pravico do ugovora zoper vlogo o zaščiti geografskih označb na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„PORCHETTA DI ARICCIA“

št. ES: IT-PGI-0005-0762-02.03.2009

ZGO ( X ) ZOP ( )

1. Ime:

„Porchetta di Ariccia“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda:

Skupina 1.2 Mesni proizvodi (kuhani, soljeni, dimljeni itd.)

3.2 Opis proizvoda, za katerega se uporablja ime iz točke 1:

Zaščitena geografska označba „Porchetta di Ariccia“ se uporablja za celega odojka ali osrednji del pečenega odojka, začinjenega s črnim poprom, rožmarinom in česnom ter z naslednjimi značilnostmi:

Teža: teža celega odojka ali „porchetta intera“ je med 27 in 45 kg, teža osrednjega dela ali „tronchetto“ pa med 7 in 13 kg.

Skorja: skorja na zgornjem delu celega odojka ali na osrednjem delu je hrustljava, rjave barve in prijetnega okusa; skorja na spodnjem delu je lahko mehka.

Meso: Barvo mesa, ki je med belo in rožnato, dajejo začimbe.

Okus: okus po svinjini, začinjeni z rožmarinom, česnom in črnim poprom.

Ko se da na trg, ima proizvod naslednje fizično-kemijske značilnosti: aktivnost vode (Aw): < 0,98; relativna vlažnost: < 57 %; maščoba: < 33 %; beljakovine: > 20 %.

3.3 Surovine (samo za predelane proizvode):

Za pripravo ZGO „Porchetta di Ariccia“ se uporabljajo samice prašičev, vpisanih v rodovniške knjige pasem Landrace, Large White, Pietrain in njihovih križancev. Trupi morajo ob oddaji v obrat izpolnjevati merila za uvrstitev v razrede S,E ali U v skladu z veljavnimi predpisi Skupnosti.

Za pripravo celega odojka mora biti teža očiščenega trupa pred pripravo med 60 in 90 kg. Trup celega odojka mora imeti sprednje in zadnje okončine in/glavo.

Za pripravo osrednjega dela se uporabi del trupa med vključno tretjim hrbtnim in zadnjim ledvenim vretencem, ki pred pripravo tehta med 14 in 25 kg.

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Ročno odstranjevanje kosti, soljenje, začinjanje s poprom, česnom in rožmarinom, vezava, kuhanje in hlajenje proizvoda „Porchetta di Ariccia“ morajo potekati v občini Ariccia.

3.6 Posebna pravila za rezanje, ribanje, pakiranje itd.:

Pečeni odojek ZGO „Porchetta di Ariccia“ se lahko pakira cel, v kosih ali rezinah, in sicer v papirnato ali plastično embalažo za živila. Proizvod se pakira vakuumsko in/ali v prilagojeni atmosferi.

3.7 Posebna pravila za označevanje:

Na etiketi mora biti logotip označbe, poleg njega pa grafični znak Skupnosti v skladu z določbami Uredbe (ES) št. 1898/2006 in njenimi naknadnimi spremembami.

4. Jedrnata opredelitev geografskega območja:

Območje proizvodnje ZGO „Porchetta di Ariccia“ zajema celotno ozemlje občine Ariccia.

5. Povezava z geografskim območjem:

5.1 Posebnost geografskega območja:

Ariccia je eden najbolj znanih in priljubljenih krajev v bližini Rima. Od drugih okoliških krajev se razlikuje po posebni, tisočletni povezanosti s proizvodom „Porchetta di Ariccia“ in njegovo pripravo. Iz Ariccie naj bi bili duhovniki, ki so pripravljali svinjino za žrtvovanje Lacijskemu Jupitru na bližnji gori Monte Cavo. Poleg tega je rimsko plemstvo, ki je običajno letovalo v Aricci ali tam prirejalo love, prispevalo k razvoju mojstrskih veščin, potrebnih za pripravo pečenega odojka „Porchetta di Ariccia“, ki so se ohranile vse do danes in se še vedno prenašajo iz roda v rod.

5.2 Posebnost proizvoda:

Pečeni odojek „Porchetta di Ariccia“ je od nekdaj znan po svojem mesu, ki je bele do rožnate barve, njegov okus in vonj pa bogati ravno prava mešanica rožmarina, popra in česna, ki se dodajo pri pripravi trupa. Proizvod odlikuje tudi krhka skorja, ki je ena njegovih glavnih značilnosti in je rezultat ustrezne peke in ostane nespremenjena tudi več dni.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO):

Sloves proizvoda sega že v leto 1950, ko so proizvajalci iz občine Ariccia na pobudo župana priredili prvi ljudski praznik „Porchetta di Ariccia“ (Sagra della Porchetta di Ariccia), da bi počastili proizvod izjemnega okusa, ki je bil že tedaj dobro znan. Ta slikovit in značilen praznik se odslej proslavlja vsako leto, ko vaščani v tradicionalni lokalni opravi na okrašenih stojnicah prodajajo pečenega odojka „Porchetta di Ariccia“. O prazniku priča izvleček iz zapisnika seje občinskega sveta z dne 14. septembra 1962 v zvezi s finančnimi prispevki za obhajanje dneva zaščitnice Ariccie Svete Apolonije in praznika Sagra della Porchetta di Ariccia.

Na nedvomno povezanost s tradicionalnim območjem proizvodnje ter na uspeh pečenega odojka „Porchetta di Ariccia“ kaže posebno strokovno znanje proizvajalcev iz Ariccie, ki so iz roda v rod prenašali umetnost začinjanja, dodajanja arom, vezave in počasne peke odojka v pečici ter s tem omogočili ohranitev veščin, potrebnih za pripravo proizvoda Porchetta di Ariccia, vse do današnjih dni. Ime „Prochetta di Ariccia“ je prešlo v splošno rabo, potrošnik pa ga povezuje samo s proizvodom, ki izvira iz občine Ariccia, in sicer ravno zaradi edinstvenih značilnosti mesa in skorje, ki mu dajejo zelo prijeten okus in na katere je potrošnik tako navezan.

Uporaba imena „porchetta“ izvira iz dejstva, da se po tradiciji uporabljajo le trupi samic, katerih meso je znano po tem, da je manj mastno in bolj okusno. O slovesu pečenega odojka „Porchetta di Ariccia“ priča tudi roman Tista zagamana godlja na Kosji 219 iz leta 1957, v katerem avtor Carlo Emilio Gadda opisuje tradicionalno prodajo pečenega odojka na okrajni tržnici v središču Rima.

Sklic na objavo specifikacije:

(Člen 5(7) Uredbe (ES) št. 510/2006)

Ta uprava je sprožila nacionalni postopek ugovora z objavo vloge za priznanje zaščitene geografske označbe „Porchetta di Ariccia“.

Celotno besedilo proizvodne specifikacije je na voljo na spletni strani:

— povezava: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg ali

— neposredno na domači strani ministrstva (http://www.politicheagricole.it), kjer izberete „Prodotti di Qualità“ (na levi strani) in nato „Disciplinari di Produzione all’esame dell’UE [regolamento (CE) n. 510/2006]“.

(1) UL L 93, 31.3.2006, str. 12.